Fårup Sommerland er den tredjebilligste forlystelsespark i Danmark.

Foråret og varmen venter lige om hjørnet, og dermed er det også ved at være tid til, at Danmarks forlystelsesparker igen slår dørene op og byder børn og barnlige sjæle inden for til rutsjebaner og oplevelser. Men en dag i sådan et forlystelsesmekka er ikke nogen billig affære. Så hvor slipper dankortet lettest? Jo, blandt andet i Fårup Sommerland. Spareportalen CupoNation har netop undersøgt priserne på indgangsbilletter til de danske forlystelsesparker. Og her ligger den nordjyske park langt ude i skoven i den billige ende, viser opgørelsen. Billetter for to voksne og to børn løber op i 960 kroner for en dag, og det er langt billigere end Tivoli i København, hvor det koster en familie 1400 kroner for en dag. Billigst er dog BonBon-Land på Sjælland. Her får man adgang til alle forlystelserne for 796 kroner. På en andenplads finder man Bakken til en pris på 916 kroner. Og endelig Fårup Sommerland på en flot tredjeplads. Legoland er heller ikke for sarte sjæle og slatne pengepunge - her koster det 1396 kroner for et besøg.